POILSIO PATALPŲ SAVININKŲ BENDRIJOS „Pervalkos terasos“ VALDOMŲ

Bendrojo naudojimo objektų NAUDOJIMO TAISYKLĖS

i. Bendrosios nuostatos

1. Šios poilsio patalpų savininkų bendrijos „Pervalkos terasos“ (toliau – Bendrija) valdomų bendrojo naudojimo objektų naudojimo taisyklės (toliau – Taisyklės), nustato bendrojo naudojimo patalpų, esančių poilsio paskirties pastatuose:

Neringa, Pervalkos g. 12, unikalus Nr. 4400-6122-0156;

Neringa, Pervalkos g. 12B, unikalus Nr. 4400-6122-0142;

Neringa, Pervalkos g. 12C, unikalus Nr. 4400-6122-0128;

Neringa, Pervalkos g. 12D, unikalus Nr. 4400-6122-0093,

Neringa, Pervalkos g. 12G, unikalus Nr. 4400-6122-0171;

Neringa, Pervalkos g. 12E, unikalus Nr. 4400-6122-0139;

Neringa, Pervalkos g. 12F, unikalus Nr. 4400-6122-0160.

(toliau bendrai – Pastatas), taip pat kitų bendrojo naudojimo objektų, susijusių su Pastatu, Pastato aplinka ir žemės sklypu, kuriame yra Pastatas, naudojimo ir priežiūros tvarką.

1. Taisyklėse naudojamos sąvokos:
   1. Patalpa – poilsio ar kitos paskirties patalpa, esanti adresu Neringa, Pervalkos g.12, 12B, 12C, 12D, 12G, 12E, 12F, registruota kaip atskiras nekilnojamojo turto objektas ir priklausanti Savininkui;
   2. Savininkas – asmuo, kuriam nuosavybės teise priklauso Patalpa ar kitas nekilnojamojo turto objektas Pastate;
   3. Bendrojo naudojimo objektai – tai Pastate esančios bendrojo naudojimo patalpos ir bendrosios inžinerinės sistemos, kaip jos apibrėžtos Pastato bendrojo naudojimo objektų apraše.
2. Bendrija, pradėjusi valdyti ir prižiūrėti Bendrojo naudojimo objektus, perima teises ir pareigas pagal sutartis dėl Bendrojo naudojimo objektų priežiūros, sudarytas Pastato statytojo iki Bendrijos įsteigimo, arba priima Bendrojo naudojimo priežiūros paslaugas pagal Pastato statytojo (su juo susijusių asmenų) ir trečiųjų asmenų sudarytas bendrojo naudojimo priežiūros sutartis, įskaitant, bet neapsiribojant, inžinerinių sistemų garantinio ir pogarantinio aptarnavimo sutartis tol, kol šios sutartys galioja (iki visiško įsipareigojimų įvykdymo). Patvirtinus šias Taisykles, Bendrija aiškiai įsipareigoja apmokėti Pastato statytojui (su juo susijusiems asmenims) visas išlaidas, susijusias su Pastato bendrojo naudojimo objektų priežiūra pagal Pastato statytojo (su juo susijusių asmenų) ir trečiųjų asmenų sudarytas bendrojo naudojimo priežiūros sutartis iki visiško įsipareigojimų įvykdymo. Bendrija vienašališkai negali atsisakyti priimti šiame punkte nurodytų paslaugų.
3. Šios Taisyklės taikomos visiems Savininkams, nepriklausomai nuo jų narystės Bendrijoje.

II. Naudojimasis Pastato Bendrojo naudojimo objektais

1. Visi Pastato Bendrojo naudojimo objektai Patalpų Savininkams priklauso bendrosios dalinės nuosavybės teise. Kiekvienam Savininkui priklausanti bendrosios dalinės nuosavybės dalis yra lygi jam nuosavybės teise priklausančių Patalpų naudingojo ploto ir Pastato naudingojo ploto santykiui.
2. Pastato konstrukcijos, patalpos, inžinerinė įranga turi būti naudojama pagal jų tiesioginę paskirtį. Keisti Pastato paskirtį, pertvarkyti inžinerines sistemas ir įrenginius galima tik teisės aktų nustatyta tvarka.
3. Patalpų Savininkai ir nuomininkai, naudodamiesi Patalpomis, Bendrojo naudojimo objektais, turi nepažeisti kitų Savininkų ir nuomininkų teisių ir teisėtų interesų.
4. **Bendrosios pareigos:**
   1. tausoti savo ir Bendrojo naudojimo patalpas bei inžinerinę įrangą, tinkamai ją naudoti;
   2. taupiai vartoti vandenį, šilumos ir elektros ir energiją Pastato bendrosioms reikmėms;
   3. apmokėti Pastato Bendrojo naudojimo objektų išlaikymo ir išsaugojimo išlaidas. Bendrija turi teisę perduoti skolų išieškojimą ikiteismine ir teismine tvarka ir/arba apriboti komunalinių resursų teikimą Savininko patalpoms, iki kol skola nebus apmokėta. Bendriją skolą išieškojimui perduoda jei Savininkas, ilgiau nei vieną mėnesį neapmoka Bendrojo naudojimo objektų išlaikymo ir išsaugojimo išlaidų bei paragintas Bendrijos, skolos nepadengia per 15 dienų;
   4. apmokėti Patalpų išlaikymo ir išsaugojimo išlaidas, tinkamai ir sąžiningai vykdyti asmeninius sutartinius įsipareigojimus kaip tai yra nustatyta Lietuvos Respublikos teisės aktuose;
   5. pastebėjus Bendrojo naudojimo objektų ir juose esančių sistemų ir/ar prietaisų gedimus, Pastatui ar gyventojų saugumui pavojų keliančius požymius, kuo skubiau informuoti Bendrijos pirmininką ar įgaliotinius ir atitinkamas specialiąsias ir/ar avarines tarnybas;
   6. inžinerinės įrangos avarijų atvejais leisti avarinių tarnybų darbuotojams, pateikusiems tarnybinius pažymėjimus, bet kuriuo paros metu patekti Patalpas avarijai likviduoti, o nuo 7 val. iki 20 val. ir Bendrijos pirmininkui, jo nesant įgaliotiniams, vandens, šiluminės ir elektros energijos tiekimo įmonių darbuotojams, pateikusiems tarnybinius pažymėjimus;
   7. leisti Patalpose iš anksto patogiu, su Savininku ar nuomininku suderintu, laiku atlikti inžinerinės įrangos apžiūrą bei patikrinti individualios apskaitos prietaisų rodmenis (jei tokie prietaisai yra įrengti Patalpose);
   8. negalima asmeninėms reikmėms naudoti elektros energijos, prietaisus pajungiant į bendrojo naudojimo patalpų rozetes;
   9. draudžiama panaikinti ar apsunkinti priėjimą prie techninių patalpų, energetinių išteklių skaitiklių bei spintų;
   10. asmuo, pažeidęs Taisyklių nuostatas, privalo nedelsiant nutraukti pažeidimą ir kiek įmanoma pašalinti kilusius neigiamus padarinius;
   11. asmuo, turintis duomenų, kad nesilaikoma šių Taisyklių įpareigojančių ar draudžiančių nuostatų, nedelsiant privalo informuoti kompetentingas institucijas, Bendriją;
5. **Pareigos susijusios su Bendrojo naudojimo objektų priežiūra:** 
   1. Pastato Bendrojo naudojimo objektų priežiūrą ir tvarkymą organizuoja Bendrija. Bendrojo naudojimo objektų priežiūros, administravimo, nuolatinės priežiūros ir remonto išlaidas apmoka Patalpų Savininkai, proporcingai jiems tenkančiai bendrosios nuosavybės daliais,
   2. Savininkai ir nuomininkai Patalpų bei jose esančios inžinerinės įrangos, išskyrus Bendrojo naudojimo objektų inžinerinę įrangą, priežiūrą ir remontą organizuoja patys savo lėšomis. Visus šalto ir karšto vandens, šilumos ir elektros energijos, komercinės apskaitos prietaisus, taip pat ir Pastato bendrosioms reikmėms (valymui laistymui, bendrojo naudojimo patalpų ir teritorijos apšvietimui) sunaudojamo vandens ir/ar elektros apskaitos prietaisus įrengia ir prižiūri vandens, šilumos ir elektros energijos tiekėjai (jei taip numatyta projekte).
6. **Reikalavimai atliekant apdailos ir remonto darbus:** 
   1. **Pastato konstrukcijos, fasadas ir kt.:**
      1. draudžiama ardyti ar daryti bet kurį kitą neigiamą poveikį Pastato gelžbetoninėms ir mūrinėms konstrukcijoms: kolonoms, sijoms, perdangoms, sienoms ir pan.;
      2. draudžiama atidenginėti paslėptas Pastato konstrukcijas: armatūrą, metalo profilius, hidroizoliaciją, šilumos ir garso izoliacines medžiagų ir pan.;
      3. draudžiama daryti angas Pastato lauko ir tarp Patalpų esančiose mūrinėse sienose;
      4. draudžiama be raštiško suderinimo su Bendrija, Pastato projekto autoriais (kai reikalinga), Savininkais ir atsakingomis institucijomis ant Pastato fasado kabinti projekte nenumatytus šviestuvus, kondicionierius, rekuperatorius, stiklinti balkonus, dėti grotas, perklijuoti balkonų plyteles pakeičiant jų vizualinę išvaizdą, įrenginėti Pastato projekte nenumatytus stoglangius, židinius, antresoles, statyti langus, kurie skiriasi nuo kitų Pastate sustatytų langų, montuoti išorines markizes, stogelius, žaliuzes ir kt. bei atlikti bet kokius kitus veiksmus, kuriais gali būti keičiamas Pastato fasadas ir jo vizualiniai sprendimai;
      5. draudžiama įrenginėti projekte nenumatytus ventiliacijos ar dūmų šalinimo kanalus per Pastato stogą ar sienas.
   2. **Grindys:**
      1. draudžiama gręžti į grindis ar kitaip jas fiziškai paveikti, neįsitikinus, kad norimose gręžti ar kitose fizinio poveikio vietose nepravesti laidai, kabeliai, šildymo sistemos ir kt.;
      2. draudžiama gręžti ar kitaip fiziškai paveikti slenkstį prie balkono durų, langų, vitrinų, kad nebūtų pažeistas hidroizoliacijos sluoksnis;
      3. draudžiama ardyti grindų pasluoksnius;
      4. Savininkas privalo užtikrinti, kad sanitariniuose mazguose būtų įrengtas patikimas hidroizoliacijos sluoksnis.
   3. **Sienos (pertvaros):**
      1. draudžiama ardyti sienų garso izoliacinį sluoksnį, daryti giluminį fizinį poveikį tose vietose, kur yra pravestos bet kokios inžinerinės sistemos;
      2. siekiant išvengti Patalpos garso izoliacijos sumažėjimo, nerekomenduojama didinti rozečių kiekį/skaičių ventiliacijos kanalų, tarp Patalpos ir lauko sienose.
   4. **Lubos:**
      1. draudžiama perdangose įrenginėti vagas, gręžti kiaurymes, daryti kitokį giluminį fizinį poveikį;
   5. **Šildymo sistema:**
      1. draudžiama atjunginėti šildymo prietaisus nuo vamzdynų, neužaklinus jų galų bei neužtikrinus, kad iš vamzdynų į aplinką nenutekės vanduo;
      2. draudžiama įrenginėti vandeniu šildomas grindis, prieš tai nesuderinus grindų šildymo vandeniu projekto su šilumos tiekėjais;
      3. draudžiama naudoti termofikacinį šildymo sistemų vandenį ūkinėms ar kitoms reikmėms;
      4. Savininkas privalo Patalpoje palaikyti ne žemesnę kaip +10 °C temperatūrą.
   6. **Kondicionavimo, vandentiekio nuotekų, kitos inžinerinės sistemos:**
      1. Draudžiama gręžti ar daryti bet kokį kitą giluminį fizinį poveikį Pastato vandentiekio, šilumos, nuotekų vamzdynams;
      2. draudžiama į kanalizacijos vamzdžius pilti statybines atliekas;
      3. išorinius kondicionavimo agregatus montuoti galima tik Pastato projekte nurodytose vietose, nekeičiant jų projektinių galingumų, padėčių, matmenų, tai atlikti privalo tik kvalifikuoti darbuotojai.
7. **Pareigos, susijusios su gyvūnų laikymu:**
   1. Patalpose ir Pastato aplinkoje laikyti gyvūnus tik gyvūnų auginimo ir laikymo taisykles nustatančių teisės aktų nustatyta tvarka;
   2. vesdami, vedžiodami ar būdami su gyvūnais Bendrojo naudojimo objektuose ir Pastato teritorijoje turėti reikiamas priemones (maišelius, semtuvus ar kitas tinkamas priemones) ekskrementams surinkti, o gyvūnui priteršus Pastato teritorijose, bendrojo naudojimo patalpose ar kito asmens teritorijoje, nedelsiant surinkti ekskrementus ir kitus gyvūno paliktus teršalus;
   3. užtikrinti, kad Patalpose, Bendrojo naudojimo objektuose ir Pastato teritorijose gyvūnai nekeltų triukšmo, trikdančio asmenų ramybę, poilsį, darbą ar viešąją rimtį;
   4. užtikrinti, kad gyvūnai nekeltų grėsmės, nedarytų žalos asmenų sveikatai, gyvybei, nuosavybei, aplinkai, nepažeistų kitų asmenų teisių ar teisėtų interesų, nesužeistų kitų gyvūnų;
   5. užtikrinti, kad Bendrojo naudojimo objektuose ir Pastato teritorijoje gyvūnai nebūtų palikti be priežiūros;
   6. gyvūno laikymo vietoje užtikrinti švarą ir tvarką, laikytis sanitarijos ir higienos reikalavimų;
   7. įgyvendindami nuosavybės teisę į gyvūną, laikytis gyvūnų apsaugą ir jų laikymą reglamentuojančių įstatymų, kitų teisės aktų reikalavimų, o Lietuvos Respublikos civilinio kodekso nustatyta tvarka atlyginti gyvūnų padarytą žalą.
8. **Kitos pareigos** 
   1. šalinant sniegą iš Patalpų balkonų ar terasų laikytis visų įmanomų saugumopriemonių;
   2. išvalyti užterštas Bendrojo naudojimo patalpas atlikus Patalpų remonto darbus;
   3. garsinės transporto priemonių ir Patalpų apsaugos ir signalizacijos priemonių savininkai privalo užtikrinti, kad jų įranga būtų tvarkinga, netrikdytų viešosios rimties, o esant šių priemonių gedimui nedelsiant užtikrinti jų remontą, ar kitokį pašalinimą;
   4. saugoti Pastato teritorijoje esamas vejas, gėlynus ir medžius bei krūmus;
9. **Bendrieji draudimai:** 
   1. organizuoti gamybinę ar kitokią veiklą, dėl kurios teršiama gyvenamoji aplinka arba kuri dėl triukšmo, vibracijos, jonizuojančio ir elektromagnetinio spinduliavimo ar elektrostatinio lauko kenkia gyventojams;
   2. be Bendrijos leidimo vaikščioti pastatų stogais;
   3. šiukšlinti laiptinėse, automobilių stovėjimo aikštelėse, garažuose, rūsiuose ir kitose bendrojo naudojimo patalpose, laikyti šiukšles bendrojo naudojimo patalpose, mėtyti jas pro langus ar balkonus;
   4. rūkyti ir vartoti alkoholinius gėrimus bendrojo naudojimo patalpose (laiptinėse, koridoriuose, rūsiuose ir kt.);
   5. rūkyti vaikų žaidimo aikštelėse;
   6. sandėliuoti bendrojo naudojimo patalpose ar jų prieigose asmeninius daiktus, tuo, be kita ko, apsunkinant ar padarant neįmanomu patekimą prie butuose ir kitose individualiose ar bendrose patalpose esančios bendrosios inžinerinės įrangos valdymo vietų. Bendrija turi teisę pašalinti bendrojo naudojimo objektuose laikomus savininkų asmeninius daiktus, juos utilizuoti ir reikalauti savininkų atlyginti tokio utilizavimo išlaidas;
   7. apsigyventi bendrojo naudojimo ar kitose tam neskirtose patalpose;
   8. bendrojo naudojimo patalpose valyti drabužius ir kitus namų apyvokos daiktus, dirbti aplinką teršiančius darbus.
10. **Draudimai, susiję su priešgaisrine sauga:**
    1. Patalpose bei bendrojo naudojimo patalpose, ant Pastato stogo, taip pat Pastato teritorijose, draudžiama laikyti priešgaisrinei saugai ir žmonių sveikatai pavojingas degiąsias,sprogstamąsias, nuodingas ar lengvai užsidegančias medžiagas, pavojingus įrenginius ar prietaisus;
    2. prie Pastato ar transporto priemonių stovėjimo vietose pilti degalus į transporto priemones, kuro bakus ir kitas talpyklas;
    3. Bendrojo naudojimo objektuose laikyti suslėgtų dujų balionus, ypač degius, labai degius ir degius skysčius, sprogstamąsias medžiagas;
    4. naudoti elektrinius prietaisus ir įrenginius, viršijančius Patalpai ar kitoms patalpoms projektuose numatytą instaliuotą elektros galią.
11. **Draudimai, susiję su triukšmu:**
    1. draudžiama naudoti civilines pirotechnikos priemones arčiau kaip 75 m nuo Pastato (išskyrus švenčių dienomis, taip pat per masinių pramogų renginius, kuriuos rengti nustatyta tvarka yra išduotas leidimas);
    2. draudžiama naudoti civilines pirotechnikos priemones nuo 20.00 val. iki 8.00 val. (išskyrus švenčių dienomis, taip pat per masinių pramogų renginius, kuriuos rengti nustatyta tvarka yra išduotas leidimas);
    3. Pastato teritorijoje draudžiama darbo dienomis nuo 22.00 val. iki 7.00 val. bei poilsio ir švenčių dienomis nuo 22.00 iki 9.00 val. vykdyti ūkinę, gamybinę, statybų, remonto, rekonstrukcijos ar kitokią veiklą, kuri trikdytų, neigiamai veiktų žmonių sveikatą, darbą, poilsį arba miego kokybę;
    4. draudžiama naudoti triukšmą, vibraciją keliančius rankinius, mechaninius (motorinius) prietaisus darbo dienomis nuo 22.00 val. iki 7.00 val. bei poilsio ir švenčių dienomis nuo 22.00 iki 9.00 val.;
    5. draudžiama patalpose ir Pastato teritorijoje groti muziką, skleisti kitą garsinę informaciją, Pastato teritorijoje naudotis motorinėmis ar kitomis neįprastai didelį triukšmą sukeliančiomis transporto priemonėmis ar įrengimais, ar kitaip triukšmauti, trikdyti viešąją rimtį darbo dienomis nuo 22.00 val. iki 7.00 val. bei poilsio ir švenčių dienomis nuo 22.00 iki 9.00 val. Šio Taisyklių punkto reikalavimai netaikomi uždarose patalpose grojamai muzikai, skleidžiamai garsinei informacijai ar kitokiems triukšmo šaltiniams, jei Patalpose įrengti langai ir durys yra uždaryti, garsas nesklinda į išorinę aplinką ir triukšmo šaltinis nekelia vibracijos;
    6. triukšmo šaltinio valdytojas, padaręs žalos žmonių sveikatai, turtui ir aplinkai, privalo ją atlyginti žalą įstatymų nustatyta tvarka.
12. **Draudimai, susiję su teritorijos naudojimu:**
    1. draudžiama gadinti, ardyti ar kitaip keisti teritorijoje pastatytų įrenginių (vaikų sūpynių, suoliukų, žaidimų aikštelių ir kt. įrangą) vietą, būklę;
    2. be Bendrijos leidimo draudžiama laužyti, kirsti medžius ir krūmus, be suderinto projekto juos sodinti, naudoti žemę komercinei ar kitai, nesuderinamai su Bendrijos tikslais ir uždaviniais veiklai, bendrojo naudojimo teritorijose, mindžioti gėlynus, skinti bei rauti gėles ir ardyti veją;
    3. be teisės aktų nustatyta tvarka išduoto leidimo draudžiama vykdyti žemės kasinėjimo darbus, savavališkai įrengti reklaminius ir kitus įrenginius;
    4. draudžiama sandėliuoti metalo laužą, pilti buitines atliekas ir šiukšles, laikyti statybines ir kitas medžiagas, teršiančias aplinką ir kitaip trukdančias aplinkiniams;
    5. draudžiama statyti, įrengti laikinus statinius ar įrenginius neturint nustatyta tvarka suderinto projekto ar statybos leidimo (jeigu jis reikalingas);
    6. draudžiama mėtyti nuorūkas, popierius, kitus daiktus ar kitaip šiukšlinti;
    7. draudžiama laikyti įvairią techniką, neeksploatuojamas, techniškai netvarkingas, teršiančias aplinką, paliktas be priežiūros transporto priemones ar jų dalis, išskyrus specialiai įrengtose aikštelėse;
    8. draudžiama kabinti ant medžių sūpuokles ir skalbinius, kalti vinimis ar kitaip tvirtinti prie medžių bet kokius įrenginius;
    9. draudžiama važiuoti motorinėmis transporto priemonėmis ir mopedais šaligatviais ar pėsčiųjų takais, važinėti žaliuosiuose plotuose, statyti automobilius bendrojo naudojimo pravažiavimuose, prie įvažiavimų į teritoriją ir tam nepritaikytose vietose. Bendrija turi teisę iškviesti specialių transportą bei išgabenti automobilį iš Bendrijos teritorijos, jei automobilis buvo pastatytas netinkamoje vietoje, bei reikalauti tokio transportavimo ir saugojimo išlaidų;
    10. draudžiama šluoti sąšlavas į lietaus kanalizacijos bei kitus požeminių inžinerinių tinklų šulinius, pilti į juos paplavas, purvą, pelenus, smėlį, sniegą, mesti ledą ir kitas atliekas;
    11. draudžiama įrengti (kabinti, statyti, klijuoti, dažyti ar kitaip tvirtinti) ir eksponuoti reklamines informacines iškabas, plakatus, reklaminius skydus, stovus, stendus ar kitokius viešuosius užrašus bei kitus laikinus statinius be Bendrijos pirmininko pritarimo, be vietos parinkimo schemų, įrenginių projektų, suderintų savivaldybės nustatyta tvarka, ir leidimų arba įrengti juos ne pagal suderintą vietos parinkimo schemą ar įrenginių projektą. Šis punktas netaikomas skelbimams ir informacijai, kabinamai Bendrijos skelbimų lentoje, tačiau skelbiama ir viešinama informacija turi atitikti bendruosius etikos ir moralės principus;
    12. tvirtinti skelbimus ar kitokią informaciją ant medžių, stulpų, pastatų ir statinių bei kitose šiam tikslui nenumatytose vietose. Asmuo, atsakingas už skelbime nurodytą veiklą, privalo užtikrinti, kad skelbimai nebūtų platinami šiam tikslui nenumatytose vietose.
13. **Kiti draudimai:**
    1. draudžiama ant Pastato stogų montuoti bet kokią statytojo nenumatytą įrangą be Bendrijos pirmininko pritarimo, be įrenginių projektų, suderintų nustatyta tvarka, ir leidimų arba įrengti juos ne pagal suderintą projektą ar leidimą;
    2. draudžiama rašinėti, braižyti, piešti ar kitaip terlioti ant Pastato, tvoros ir kitų kiemo statinių ir įrenginių;
    3. draudžiama užsiimti bet kokia veikla (įvairių atliekų, maisto produktų kaupimas), kuri gali sukelti aplinkos užterštumą ar skatintų parazitų ar graužikų veisimąsi;
    4. draudžiama deginti atliekas konteineriuose bei kitose vietose;
    5. draudžiama pilti atliekas šalia konteinerių;
    6. draudžiama pilti ir mesti į nuotekų šalinimo prietaisus ir šiukšlių šalinimo sistemas degiuosius skysčius, nuodingas ir chemiškai agresyvias medžiagas, namų apyvokos daiktus ir statybos atliekas, kitokius daiktus, kurių šalinimui šie prietaisai ir sistemos nėra pritaikyti, kitaip pabloginti bendrų Pastato nuotekų ir šiukšlių šalinimo sistemų funkcionavimą;
    7. draudžiama į buitinių atliekų konteinerius, palikti konteinerinėse ar šalia jų bei antrinių žaliavų rūšiavimo konteinerių, pastatytų Namų teritorijose, stambiagabarites atliekas (baldus, buitinę techniką, padangas ir kitus stambius daiktus), statybos – remonto atliekas, chemines medžiagas, skystas, degančias ar karštas atliekas, želdynų ir želdinių tvarkymo atliekas bei pavojingas atliekas galvaninius elementus, baterijas, akumuliatorius, kalėdines eglutes. Šias atliekas privaloma išgabenti į tokių atliekų priėmimo aikšteles savarankiškai. Duomenys apie tokias atliekas priimančias aikšteles skelbiami Bendrijos interneto svetainėje.

**IV. Baigiamosios nuostatos**

1. Už šių Taisyklių nesilaikymą Savininkai atsako teisės aktų nustatyta tvarka.
2. Šios Taisyklės gali būti keičiamos Savininkų susirinkimo sprendimu.

Taisyklės patvirtintos visuotiniame savininkų susirinkime 2025\_\_\_\_\_\_\_.

Bendrijos pirmininkas Saulius Vaičiulis